DECIZIA COMISIEI
din 30 iulie 2008
de modificare a Deciziei 2005/692/CE privind anumite măsuri de protecție împotriva influenței aviare în mai multe țări terțe
[notificată cu numărul C(2008) 3883]
(Text cu relevanță pentru SEE)
(2008/640/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (1), în special articolul 18 alineatul (7),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor sanitar-veterinare pentru produsele care provin din țări terțe și sunt introduse în Comunitate (2), în special articolul 22 alineatul (6),
întrucât:
(1)
În urma izbucnirii gripei aviare, cauzate de tulpina virusului H5N1, în luna decembrie 2003, în Asia de sud-est, Comisia a adoptat mai multe măsuri de protecție referitoare la gripa aviară. Aceste măsuri includ în special Decizia 2005/692/CE a Comisiei din 6 octombrie 2005 privind anumite măsuri de protecție împotriva influenței aviare în mai multe țări terțe (3).
(2)
Decizia 2007/777/CE a Comisiei din 29 noiembrie 2007 de stabilire a condițiilor de sănătate animală și publică, precum și a modelelor de certificate pentru importul anumitor produse din carne și stomacuri, vezici și intestine tratate destinate consumului uman, provenind din țări terțe și de abrogare a Deciziei 2005/432/CE (4) a autorizat importul în Comunitate al produselor din carne de pasăre din Provincia Shandong din China, care au fost tratate la o temperatură minimă de 70 °C.
(3)
Acest tratament termic este suficient pentru a neutraliza virusul gripei aviare, așadar riscul pentru sănătatea animală asociat produselor tratate termic poate fi considerat ca neglijabil.
(4)
Prin urmare, este oportun să se prevadă o derogare de la dispozițiile de suspendare a importului de produse din carne care conțin sau sunt pe bază de carne de pasăre prevăzute prin Decizia 2005/692/CE, astfel încât să se permită importul acestor produse din carne de pasăre cu condiția ca acestea să fie supuse unui tratament termic în conformitate cu Decizia 2007/777/CE.
(5)
Prin urmare, Decizia 2005/692/CE ar trebui modificată în consecință.
(6)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Articolul 2 din Decizia 2005/692/CE se înlocuiește cu următorul text:
„Articolul 2
(1) Statele membre suspendă importurile din China:
(a)
de carne proaspătă de pasăre;
(b)
de preparate din carne și de produse din carne care conțin sau sunt pe bază de carne de pasăre;
(c)
de hrană crudă pentru animale și materii prime neprelucrate pentru hrana animalelor, care conțin orice parte a unei păsări de curte;
(d)
de ouă destinate consumului uman; și
(e)
de trofee de vânătoare netratate provenind de la orice pasăre.
(2) Prin derogare de la alineatul (1), statele membre autorizează importurile de produse din carne care conțin sau sunt pe bază de carne de pasăre, cu condiția ca aceste produse din carne să fi fost supuse unuia dintre tratamentele specifice menționate în partea 4 literele B, C sau D din anexa II la Decizia 2007/777/CE.”
Articolul 2
Statele membre iau de îndată măsurile necesare pentru a se conforma prezentei decizii și publică măsurile respective. Statele membre informează de îndată Comisia în acest sens.
Articolul 3
Prezenta decizie se adresează statelor membre.
Adoptată la Bruxelles, 30 iulie 2008.